Herlaai - Joy! Digital
Met betrekking tot ons gesprek oor hoe om die ongekerkte jeug vir Christus te bereik, lewer Francois de Jager, 'n pastoor van die AGS Salvation to Every Nation, die volgende kommentaar:
"Waarom moet ongekerkte jeug met die Evangelie bereik word? Die antwoord is in Romeine 3:23: 'Almal het gesondig …' – insluitend die jeug! Deur die jare het ons al honderdduisende jongmense deur ons Reload Youth Conference-program met die Evangelie bereik. Ons werk saam met die plaaslike gemeentes in 'n gegewe gebied en, met die seën van hulle herders, betrek ons die jeug van elke gemeente. So 'n veldtog behels goeie beplanning. Busse moet gehuur word, die gepaste lokaal om duisende jongmense te akkommodeer, beligting, klank, ens. moet alles gereël word. Die boodskap is kort en kragtig en word op 'n vlak aangebied waarmee die jeug kan identifiseer. Dit is altyd 'n groot vreugde om te sien hoe duisende jongmense op die uitnodiging reageer om Christus as hulle Saligmaker aan te neem. Daar is ook beraders wat vir elke individu kan bid en hulle bedien. Weens die COVID-19-inperking moes ons herfokus.
Massabyeenkomste mag nie tans gehou word nie. Nou konsentreer ons op skole. Ons is besig om 600 leiers vir ons skooluitreike op te lei. Ons noem dit die 5P-strategie. Ons fokus op hierdie vyf punte: gebed, jou persoonlike getuienis, die Evangelie, die krag van die Heilige Gees en praktiese antwoorde op taai vrae waarmee die jeug te kampe het. Dit is tans ons antwoord om die ongekerkte jeug te bereik. Die resultate spreek vanself. Hulle kán bereik word en die jeug wíl die Here dien!"
Kontak Francois by info@salvationten.com
RON KINNEAR is 'n ervare leraar, veteraan-sendeling en stigter en president van Africa Missions. Kontak hom by africams@mweb.co.za of besoek africamissions.org.za